|  |
| --- |
| **Стандард 1. Структура студијског програма**Студијски програм садржи елементе утврђене законом (који се детаљно исказују у одговарајућим стандардима) |
| Студијски програм основних академских студија носи назив Информатика и има за циљ да студентима пружи могућност за стицање и унапређење знања, развијање креативних способности и специфичних практичних вештина неопходних за обављање послова у области информационо-комуникационих технологија.Основне академске студије на студијском програму Информатика су студије првог степена. Исходи учења обухватају потребна напредна академска знања из области рачунарских наука, вештине, способности и ставове који студентима омогућавају примену у реалном пословном окружењу.Завршетком студијског програма Информатика студент стиче стручни назив – Дипломирани информатичар.За упис на студијски програм основних академских студија Информатика могу конкурисати сви кандидати са завршеном средњом школом у четворогодишњем трајању. Кандидати који конкуришу за упис, полажу пријемни испит из предмета Информатика. Пријемни испит обухвата програмске садржаје који су изучавани у средњој школи у четворогодишњем трајању. Избор кандидата за упис у прву годину студија обавља се на основу резултата постигнутог на пријемном испиту и општег успеха у средњој школи (осим за кандидате са положеном општом матуром). Кандидат може освојити највише 100 бодова. Под општим успехом у средњој школи подразумева се збир просечних оцена из свих предмета у свим разредима средње школе, помножен са 2 (два). По овом основу кандидат може стећи највише 40 бодова. Резултат постигнут на пријемном испиту оцењује се од 0 до 60 бодова. Кандидати са завршеном средњом школом и положеном општом матуром се ослобађају полагања пријемног испита, а резултати постигнути на општој матури вреднују се према следећој формули: (*м*-1) х 15, где је *м* просечна оцена добијена на ошптој матури. Право уписа на Високу школу академских студија „Доситеј“ стичу кандидати који су на коначној ранг листи рангирани у оквиру броја утврђеног за упис на студијски програм.Програм основних академских студија Информатика траје четири године, односно осам семестара, након чијег завршетка студент остварује 240 ЕСПБ бодова. Структура програма и режим студија омогућује сваком студенту полагање двадесет и пет обавезних предмета и шест изборних предмета из шест изборних корпи које садрже двоструко већи број предмета у односу на број предмета који се бира.Прва година студија се састоји од осам обавезних предмета: Информационе технологије, Линеарна алгебра и аналитичка геометрија, Основи менаџмента, Оперативни системи, Математичка анализа, Пословни информациони системи, Програмирање и Енглески пословни језик 1. Друга година студија обухвата осам обавезних предмета: Базе података, Објектно орјентисано програмирање, Вероватноћа и примењена статистика, Системски софтвери, Архитектуре рачунара, Основи софтверског инжењерства, Дискретна математика и Енглески пословни језик 2. Трећа година студија састоји се од осам предмета од којих је пет обавезних (Алгоритми и структуре података, Рачунарске мреже, Дистрибуирани системи, Компјутерска графика и Енглески пословни језик 3), док су три изборна – Предмет изборног блока 1 (Електронско издаваштво и Електронска управа); – Предмет изборног блока 2 (Методика наставе информатике и Роботика и мехатроника); – Предмет изборног блока 3 (Рачунарски алати и Правни аспекти информатике). Четврта година студија састоји се од шест предмета од којих су четири обавезна (Веб технологије, Информациона безбедност, Основе система у реалном времену и Алати и технологије за електронско учење) док су три изборна – Предмет изборног блока 4 (Дигитални маркетинг и Педагошко-методички приступ у ИТ); – Предмет изборног блока 5 (Развој веб апликација и Управљање ИТ пројектима); – Предмет изборног блока 6 (Операциона истраживања и Мултимедијални системи у настави информатике).Саставни део структуре студијског програма чини стручна пракса коју студенти обављају у осмом семестру, у трајању од 90 часова (3 ЕСПБ). На завршној години студија је предвиђен Завршни рад који обухвата две активности: Предмет завршног рада - Истраживачки рад (2 ЕСПБ) и Завршни рад који подразумева израду и одбрану (5 ЕСПБ). Листа обавезних и изборних предмета са оквирним садржајем наведена је у Књизи предмета која је доступна на званичној интернет страници Високе школе академских студија „Доситеј“.Студије се организују као једносеместралне, са укупним оптерећењем студената у оквиру најмање 20-часовне радне недеље чиме укупан фонд активне наставе чини минимално 600 часова у току школске године. Настава се изводи применом монолошке и дијалошке методе, као и методе практичних активности, а које имају за циљ подстицање студената на перманентан рад и развијање критичког размишљања и решавања сложених проблема у оквиру области учења. Не постоје предуслови за упис појединих предмета или групе предмета.На основне академске студије, без полагања пријемног испита могу се уписати и кандидати са другог истог или сродног факултета под условом да су савладали део градива истог или сродног студијског програма; поднели писани захтев за упис најкасније до 25. септембра, текуће године. На предлог Комисије за признавање испита, директор Високе школе академских студија „Доситеј“ доноси решење о испуњености услова за упис, у коме наводи испите и друге студијске обавезе које се признају, обавезе у наставку студија и стечени статус студента.  |